《忆筇杖》
宋代·陈傅良

岷峨山下筇竹杖，危者使安衰可壮。
秦皇汉武穷兵不可得，我独得之今丞相。
前年有旨还故园，其冬急召朝日边。
半岁驱驰数千里，赖有此杖常扶颠。
仓黄又别修门去，私室无人谨呵护。
夜半雷霆下取将，儿叫妻啼留不住。
我闻丞相下峡时，一物无有杖自随。
属当晏朝立仗久，怜我弱胫疲坳螭。
如今步屧随衰草，十步趑趄九步倒。
假如杖在欲用之，山精海怪震怒亦不保。
君不见杜陵桃竹欹，常恐失之君山湖上之风波。
梓涧使君之赠尚尔耳，况自丞相还如何。

作者简介：陈傅良（1137—1203），字君举，号止斋，学者称止斋先生，浙江温州瑞安湗村（今署瑞安市塘下镇罗凤街道）人，南宋著名学者、政治家、思想家、教育家。乾道八年（1172）进士，官至宝谟阁待制、中书舍人兼集英殿修撰，为南宋一代名臣。青年时期执教于家塾，后主讲于茶院寺之南湖塾，学生数百。中进士后授泰州教授，仍在家教书。后任职湖南，公余在岳麓书院讲学，门墙极盛。卒谥文节。 著有《止斋文集》、《周礼说》、《春秋后传》、《左氏章指》等作品。其中，《八面锋》为宋孝宗击节赞叹，御赐书名，流传甚广。